V Leo (imperator)
V Leo (yun. Λέων ὁ Ἀρμενίος)(775, Ərməniyyə – 29 dekabr 820, Konstantinopol) — Bizans imperatoru. 812-813-cü illərdə Bulqar çarı Krum xana qarşı çıxdığı səfərlərdə məğlub olan Bizans imperatoru I Mixailin taxtdan çəkilməsi nəticəsində paytaxt Konstantinopolda siyasi boşluq yarandı. O əsnada imperiya ordularında general rütbəsində xidmət edən erməni əsilli general Leo dərhal əmrindəki birliklərlə ordudan qaçdı və paytaxta gələrək tərtiblədiyi saray çevrilişi nəticəsində özünü imperator elan etdi. Cəmi bir il sonra böyük oğlu Sumbat dinini dəyişərək Ortodoks xristianlığı qəbul etdi və ortaq monarx elan olundu. Sələfi olan I Mixail və bütün ailəsi fərqli kilsələrə sürgün edildilər. Oğulları isə xədim edilərək taxt hüququndan məhrum edildilər. İlk növbədə bulqarlarla illərdir davam edən müharibəyə son qoyuldu. Ancaq 820-ci ildə sadiq generalı Pəltək Mixailin tərəfdarlarının qurduğu sui-qəsdlə öldürüldü və II Mixail taxta çıxarıldı. Geridə qalan oğulları dərhal xədim edildilər və mərkəzdən uzaqlaşdırıldılar.